CELEX: 
Language: el
Date: 2021-05-31 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2018/956 του Ευρωπαϊκού Κοινοβουλίου και του Συμβουλίου με τον προσδιορισμό των δεδομένων που πρέπει να δηλώνονται από τα κράτη μέλη για τους σκοπούς της επαλήθευσης των εκπομπών CO2 και της κατανάλωσης καυσίμου από τα νέα βαρέα επαγγελματικά οχήματα

ΑΙΤΙΟΛΟΓΙΚΗ ΕΚΘΕΣΗ
            
            
               ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύμφωνα με τις διατάξεις του άρθρου 7 του κανονισμού (ΕΕ) 2018/956, η Επιτροπή πρέπει να συλλέγει τα αποτελέσματα των δοκιμών που πραγματοποιήθηκαν στο οδικό δίκτυο στο πλαίσιο του κανονισμού (ΕΚ) αριθ. 595/2009 για την επαλήθευση των εκπομπών CO2 και της κατανάλωσης καυσίμου από τα νέα βαρέα επαγγελματικά οχήματα σύμφωνα με τον εν λόγω κανονισμό. Ο παρών κανονισμός συμπληρώνει τον κανονισμό (ΕΕ) 2018/956 σύμφωνα με το άρθρο 7 παράγραφος 2 του εν λόγω κανονισμού.
            
            
               ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή ζήτησε την υποβολή παρατηρήσεων από τα ενδιαφερόμενα μέρη μέσω:
            
            
               α)δημόσιας διαδικτυακής διαβούλευσης, διάρκειας 4 εβδομάδων, στη διαδικτυακή πύλη για τη βελτίωση της νομοθεσίας «Πείτε τη γνώμη σας», από τις 18.2.2021 έως τις 18.3.2021· έλαβε δύο αντιδράσεις, μία που ζητούσε μια προσέγγιση «από την παραγωγή έως την κατανάλωση» και μία που τάχθηκε υπέρ της εξοικονόμησης ενέργειας.
            
            
               β)διαβούλευσης με την ομάδα εμπειρογνωμόνων για τις εκπομπές CO2 από μηχανοκίνητα οχήματα, η οποία περιλαμβάνει αρχές των κρατών μελών, κατασκευαστές οχημάτων, προμηθευτές και ΜΚΟ, στις 23.2.2021.
            
            
               ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η Επιτροπή εξουσιοδοτείται να εκδώσει την παρούσα κατ’ εξουσιοδότηση πράξη δυνάμει του άρθρο 7 παράγραφος 2 του κανονισμού (ΕΕ) 2018/956.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 31.5.2021
            
            
               για τη συμπλήρωση του κανονισμού (ΕΕ) 2018/956 του Ευρωπαϊκού Κοινοβουλίου και του Συμβουλίου με τον προσδιορισμό των δεδομένων που πρέπει να δηλώνονται από τα κράτη μέλη για τους σκοπούς της επαλήθευσης των εκπομπών CO2 και της κατανάλωσης καυσίμου από τα νέα βαρέα επαγγελματικά οχήματα
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2018/956 του Ευρωπαϊκού Κοινοβουλίου και του Συμβουλίου, της 28ης Ιουνίου 2018, για την παρακολούθηση και τη δήλωση των εκπομπών CO2και της κατανάλωσης καυσίμου από τα νέα βαρέα επαγγελματικά οχήματα
                  1
               , και ιδίως το άρθρο 7 παράγραφος 2,
            
            
               Εκτιμώντας τα ακόλουθα:
            
            
               (1)Ο κανονισμός (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου
                  2
                καθορίζει κανόνες για την εν χρήσει συμμόρφωση οχημάτων και κινητήρων, την αντοχή των διατάξεων ελέγχου της ρύπανσης, τα ενσωματωμένα στο όχημα συστήματα διάγνωσης και τη μέτρηση της κατανάλωσης καυσίμων και εκπομπών  CO2. 
            
            
               (2)Σύμφωνα με τις διατάξεις του άρθρου 7 παράγραφος 1 του κανονισμού (ΕΕ) 2018/956, η Επιτροπή παρακολουθεί, όπου υπάρχουν, τα αποτελέσματα των δοκιμών που πραγματοποιήθηκαν στο οδικό δίκτυο στο πλαίσιο του κανονισμού (ΕΚ) αριθ. 595/2009 για την επαλήθευση των εκπομπών CO 2 και της κατανάλωσης καυσίμου από τα νέα βαρέα επαγγελματικά οχήματα. 
            
         
         
            
               (3)Ο κανονισμός (ΕΕ) 2017/2400 της Επιτροπής
                  3
                συμπληρώνει το νομικό πλαίσιο για την έγκριση τύπου μηχανοκίνητων οχημάτων και κινητήρων όσον αφορά τις εκπομπές και τις πληροφορίες επισκευής και συντήρησης οχημάτων που θεσπίστηκε με τον κανονισμό (ΕΕ) αριθ. 582/2011
                  4
               . Ειδικότερα, ο κανονισμός (ΕΕ) 2017/2400 θεσπίζει τους κανόνες για την έκδοση αδειών λειτουργίας εργαλείου προσομοίωσης με σκοπό τον προσδιορισμό των εκπομπών CO2 και της κατανάλωσης καυσίμου από τα νέα οχήματα που πρόκειται να πωληθούν, να ταξινομηθούν ή να τεθούν σε κυκλοφορία στην Ένωση, και για τη λειτουργία του εν λόγω εργαλείου προσομοίωσης και τη δήλωση των τιμών εκπομπών CO2 και κατανάλωσης καυσίμου που προσδιορίζονται με τον τρόπο αυτό.
            
            
               (4)Η ολοκληρωμένη κατανόηση των δοκιμών που πραγματοποιούνται στο οδικό δίκτυο για την επαλήθευση των εκπομπών CO2 και της κατανάλωσης καυσίμου από τα νέα βαρέα επαγγελματικά οχήματα απαιτεί ανάλυση των εκθέσεων δοκιμών. 
            
            
               (5)Στην περίπτωση αποτυχίας της διαδικασίας δοκιμής επαλήθευσης του οδικού δικτύου, απαιτούνται περαιτέρω πληροφορίες σχετικά με τα αίτια της αποτυχίας αυτής, η παρακολούθηση της εν λόγω αποτυχίας και τα αποτελέσματα των ερευνών για τον προσδιορισμό της αιτίας της εν λόγω αποτυχίας.
            
            
               (6)Απαιτούνται επίσης πληροφορίες σχετικά με τον τρόπο με τον οποίο οι διάφορες εκθέσεις δοκιμών συνδέονται με την ίδια υπό διερεύνηση οικογένεια οχημάτων.
            
            
               (7)Για να είναι σε θέση η Επιτροπή να λαμβάνει εγκαίρως τα δεδομένα που είναι αναγκαία για την παρακολούθηση των αποτελεσμάτων των δοκιμών που πραγματοποιούνται στο οδικό δίκτυο σύμφωνα με το άρθρο 7 παράγραφος 1 του κανονισμού (ΕΕ) 2018/956 και για την κατάρτιση της ετήσιας έκθεσης σύμφωνα με το άρθρο 10 του εν λόγω κανονισμού, είναι σκόπιμο να καθοριστεί πότε οι αρμόδιες αρχές των κρατών μελών θα πρέπει να αναφέρουν τα εν λόγω δεδομένα,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
                  Δεδομένα που πρέπει να δηλώνονται
            
            
               Για τους σκοπούς του άρθρου 7 παράγραφος 1 του κανονισμού (ΕΕ) 2018/956, οι αρμόδιες αρχές των κρατών μελών δηλώνουν τα ακόλουθα δεδομένα:
            
            
               α)τις εκθέσεις δοκιμών που αναφέρονται στο άρθρο 20 παράγραφος 1 δεύτερο εδάφιο του κανονισμού (ΕΕ) 2017/2400, το αργότερο ένα μήνα μετά την υποβολή των εν λόγω εκθέσεων από τον κατασκευαστή του οχήματος στην αρμόδια για την έγκριση αρχή·
            
            
               β)τις πληροφορίες σχετικά με έρευνα για τον προσδιορισμό της αιτίας της αποτυχίας της διαδικασίας δοκιμής επαλήθευσης όπως αναφέρεται στο άρθρο 20 παράγραφος 2 δεύτερο εδάφιο του κανονισμού (ΕΕ) 2017/2400, το αργότερο ένα μήνα μετά την έναρξη της έρευνας· 
            
            
               γ)τα αποτελέσματα της έρευνας που αναφέρεται στο άρθρο 20 παράγραφος 2 δεύτερο εδάφιο του κανονισμού (ΕΕ) 2017/2400, συμπεριλαμβανομένων πληροφοριών σχετικά με τις αιτίες της αποτυχίας που προσδιορίζονται σύμφωνα με το δεύτερο εδάφιο του εν λόγω άρθρου και συνδέονται με την πιστοποίηση των κατασκευαστικών στοιχείων, χωριστών τεχνικών μονάδων ή συστημάτων ή με τη λειτουργία του εργαλείου προσομοίωσης, το αργότερο ένα μήνα μετά τον προσδιορισμό της αιτίας της αποτυχίας·
            
            
               δ)τις εκθέσεις δοκιμών που αναφέρονται στο άρθρο 22 παράγραφος 2 του κανονισμού (ΕΕ) 2017/2400 οι οποίες φέρουν τον αριθμό του πιστοποιητικού σχετικά με τις εκπομπές CO2 και τις ιδιότητες που σχετίζονται με την κατανάλωση καυσίμου μιας οικογένειας οπισθέλκουσας για την οποία έχουν καταρτιστεί, τουλάχιστον ένα μήνα μετά την υποβολή των εν λόγω εκθέσεων από τον κατασκευαστή στην αρμόδια για την έγκριση αρχή·
            
            
               ε)για κάθε πιστοποιητικό σχετικά με τις ιδιότητες που σχετίζονται με τις εκπομπές CO2 και την κατανάλωση καυσίμου μιας οικογένειας οπισθέλκουσας, το οποίο χορηγείται, παρατείνεται, απορρίπτεται ή αποσύρεται, τα έγγραφα που περιγράφονται στο παράρτημα VIII, προσαρτήματα 1 και 2 του κανονισμού (ΕΕ) 2017/2400, συμπεριλαμβανομένων των συνημμένων, το αργότερο ένα μήνα μετά την κατάρτιση ή παραλαβή των εν λόγω εγγράφων από την αρμόδια για την έκδοση αρχή. 
            
            
               Άρθρο 2  
                  Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 31.5.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 173 της 9.7.2018, σ. 1.
               
               
                  
                     (2)
                  
                        Κανονισμός (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την έγκριση τύπου των μηχανοκίνητων οχημάτων και κινητήρων όσον αφορά τις εκπομπές των βαρέων επαγγελματικών οχημάτων (Euro VI) και για την τροποποίηση του κανονισμού (ΕΚ) αριθ. 715/2007 και της οδηγίας 2007/46/ΕΚ και την κατάργηση των οδηγιών 80/1269/ΕΟΚ, 2005/55/ΕΚ και 2005/78/ΕΚ (ΕΕ L 188 της 18.7.2009, σ. 1).
               
               
                  
                     (3)
                  
                        Κανονισμός (ΕΕ) 2017/2400 της Επιτροπής, της 12ης Δεκεμβρίου 2017, σχετικά με την εφαρμογή του κανονισμού (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου όσον αφορά την προσδιορισμό των εκπομπών CO2 και της κατανάλωσης καυσίμου των βαρέων επαγγελματικών οχημάτων και για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 582/2011 της Επιτροπής (ΕΕ L 349 της 29.12.2017, σ. 1). 
               
               
                  
                     (4)
                  
                        Κανονισμός (ΕΕ) αριθ. 582/2011 της Επιτροπής, της 25ης Μαΐου 2011, για την εφαρμογή και την τροποποίηση του κανονισμού (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου όσον αφορά τις εκπομπές των βαρέων επαγγελματικών οχημάτων (Euro VI) και για την τροποποίηση των παραρτημάτων I και III της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου (ΕΕ L 167 της 25.6.2011, σ. 1).